**Indokolás**

 Nagybajom Város Önkormányzata Képviselő-testületének 10/2020. (VIII.12.) önkormányzati rendeletéhez

Általános indokolás

Magyarország helyi önkormányzatairól szóló 2011. évi CLXXXIX. törvény 41. §-t, (9) bekezdése kimondja : „A helyi önkormányzat képviselő-testülete az államháztartáson kívüli forrás átvételére és átadására vonatkozó rendelkezéseket rendeletben szabályozza.” A törvényi rendelkezés kötelezővé teszi az államháztartáson kívüli forrás átadására, forrás átvételére vonatkozó helyi rendelet megalkotását.

Részletes indokolás

1-2. §-okhoz

 E §-okban meghatározásra kerül, hogy a rendelet célja a közpénzekből nyújtott támogatások átláthatóságáról szóló 2007. évi CLXXXI. törvény előírásainak érvényre juttatása, a helyi támogatások megállapításakor történő alkalmazása. A rendelet rögzíti, hogy hatálya nem terjed ki a közfeladat ellátására kötött megállapodás keretében átadott pénzeszközökre.

 3-7. §-okhoz

A rendelet ezen részében az ön kormányzat által nyújtott támogatások részletszabályai kerültek rögzítésre. A támogatások korlátját jelenti a mindenkori költségvetési rendeletben meghatározott előirányzat. A rendelet meghatározza a támogatási kérelem tartalmát, mely alapul szolgál a támogatásról szóló megállapodás megkötéséhez is, melynek tartalmaznia kell a támogatott nevét, a támogatás összegét, célját, a megvalósítás helyét, a kifizetés módját, a támogatás felhasználásának időpontját vagy időtartamát és az elszámolás határidejét. A rendelet e része tartalmazza a támogatási összeg megállapodásban foglalt cél szerinti felhasználásának ellenőrzését, megjelölve az ellenőrzésben közreműködőket. Tartalmazza azon szabályokat, melyek a jogtalanul felvett támogatás visszafizetését garantálják. Fontos szabály, hogy tárgyévre vonatkozó megállapodás csak az előző évi elszámolás elfogadását követően köthető. A támogatással kapcsolatos adatok közérdekű adatnak minősülnek, ezért a támogatásokról szóló döntéseket az önkormányzat honlapján a döntést követő 30 napon belül közzé kell tenni és az adatok hozzáférhetőségét legalább 5 évig biztosítani kell.

8. §-hoz

E §-ban azon szabályok kerültek rögzítésre, melyek az önkormányzatnak juttatott államháztartáson kívüli források átvételére vonatkoznak. Az államháztartáson kívüli forrás elfogadásáról a polgármester dönt. A rendelet rögzíti, hogy az államháztartáson kívüli forrás átvételéről szóló megállapodásnak tartalmazni kell a felhasználás célját, az átadás időpontját, az elszámolás módját, tartalmát. A megállapodásban ki kell térni a felhasználás esetén követendő eljárásra, a visszafizetési kötelezettségre.

9-11. §-okhoz

A hatályba léptető rendelkezést tartalmazzák és az arra való utalást, hogy a rendelet előírásait a folyamatban lévő ügyekben is alkalmazni kell.